Saterdag, 19 Junie – PvR Geloofsfamilie
Saterdag, 19 Junie
Deernis – Leef stereotipes dood
45Daarna het die wagte na die priesterhoofde en die Fariseërs toe teruggegaan, en dié het vir hulle gevra: "Waarom het julle hom nie gebring nie?" 46Die wagte het geantwoord: "Nog nooit het iemand gepraat soos hierdie man nie." 47Die Fariseërs sê toe vir hulle: "Is julle tog nie ook mislei nie? 48Het een van die lede van die Joodse Raad miskien in hom geglo, of een van die Fariseërs? 49Nee, dit is net hierdie vervloekte klomp mense wat nie ons wet ken nie!" 50Nikodemus, wat voorheen na Jesus toe gekom het en wat een van hulle was, sê toe vir hulle: 51"Volgens ons wet kan ons mos nie sommer iemand veroordeel sonder om eers sy kant van die saak te hoor en vas te stel wat hy doen nie." 52Hulle sê toe vir hom: "Jy kom tog nie ook van Galilea af nie? Ondersoek die Skrif en jy sal sien dat God niemand wat uit Galilea kom, as profeet roep nie."
In die teksgedeelte sien ons 'n klomp vooropgestelde idees of stereotipes wat die mense gehad het oor wie Jesus was of nie was nie, asook oor die mense wat nie die wet ken nie en die mense van Galilea. Vir ons maak al hierdie stereotipes dalk nie heeltemal sin nie. Watter stereotipes leef in die wêreld om jou? Watter stereotipes is jy al aan onderwerp? Hoe voel dit om gestereotipeer te word?
As jy dink aan die mense om jou: Is daar stereotipes wat jy dalk nog instandhou? Is hierdie stereotipes werklik waar? Is stereotipes regverdig? Hoe bring stereotipes afstand tussen jou en ander?
Ons kan nie mense se stereotipering van ons keer nie. Ons kan wel die stereotipering dood leef, deur te doen wat ons geroep is om te doen. Ons kan wees wie God ons geskep het om te wees. Ons kan wees wat ons vreugde gee. En in die proses kan ons vir ander wys dat ons meer is as die stereotipe wie hulle glo ons veronderstel is om te wees.
Leef jy die stereotipering van jouself dood? Hoe help dit jou en ander met deernis? Wees eerlik met die Here en vra Hom om vir jou te wys indien daar iets is wat jy nie sien nie.